איך נולדו סיפורי בינגו

איך שיר נולד אנחנו יודעים: "בהתחלה זה כואב, אחר כך יוצא החוצה.." כמו שכתב יהונתן גפן. ואיך נולד סיפור? איך נולדו הסיפורים שלי ? כל אחד מהם נולד בעקבות רעיון, חוויה, זיכרון ילדות, התנסות וכיוצא באלה. מאחורי כל סיפור מסתתר סיפור רקע. לא כל סיפורי הרקע ראויים לפירוט, אבל על המניע הבלתי שגרתי לכתיבת סיפורי בינגו, אני שמחה לספר.

באחד מימי שישי הביא נכדי לארוחה המשפחתית דובון צעצוע. בתשובה לשאלתי הוא סיפר לי שזהו דוביאל, שמתארח מדי שבת בביתו של אחד מילדי הגן. בימי ראשון מחזירים הילדים את הדובון לגן ומספרים לחברים איך בילו אתו בשבת. ואני תהיתי מה מספר הדובון לחבריו הצעצועים בשובו מביקוריו בבתי הילדים. האם הוא מגלה להם מה הרגיש ? ממה התרשם? מה קרה לו שם? מחשבות אלה הובילו לכתיבת הסיפורים שמספר דוביאל בכל יום ראשון בשובו אל צ'ופי הארנב ואל בינגו הכלבלב, שכניו בפינת הצעצועים בגן. השניים נהגו להקשיב בעניין רב לסיפוריו על הרפתקאות השבת שלו ואף הגיבו עליהן, כל אחד לפי אופיו. הכלבלב היה אחוז קנאה בדובון המטייל ורצה אף הוא לבלות בשבתות בבתי הילדים ואילו הארנב הסתפק בהאזנה לסיפורים והשאיפה לצאת מהגן הייתה ממנו הלאה.

הסיפורים נכתבו ב-2008/9 והפכו לספר "סיפורי דוביאל", שלווה באיוריה של רעיה קרס וראה אור בהוצאת כנרת, בעריכת תמי הראל. התכוונתי לכתוב בעקבותיו שני ספרים נוספים, את ספר סיפוריו של בינגו הכלבלב ואת ספר סיפוריו של צ'ופי הארנב ותכננתי לשניים שלל הרפתקאות. קיוויתי שסיום הספר הראשון, שבו מצליח הכלבלב לצאת מהגן במקום הדובון, יהיה פתח לספר השני, שבו אגולל את קורותיו, אבל זה לא קרה. חלפה שנה ועוד שנה, עותקי ההדפסה הראשונה של "סיפורי דוביאל" לא נמכרו בקצב המקווה, וגורלו נחרץ להישאר ספר יחיד.

אלא שזרעי הסקרנות שטמנתי בו, נבטו. שש שנים לאחר שיצא הספר לאור, פנתה אלי קלינאית תקשורת, המועסקת בגן השיקומי בירושלים וסיפרה שילדי הגן שמעו את סיפורי הרפתקאותיו של דוביאל הדובון והם סקרנים לשמוע את סיפורי ההרפתקאות של בינגו הכלבלב, שהצליח, ככתוב בספר, לצאת מהגן. היא פונה אלי משום שאינה מצליחה להשיג את הספר בשום מקום. אולי אוכל לעזור לה למצוא אותו? אין לתאר כמה שמחתי לשמוע את דבריה. הדרך היחידה לעזור לילדים לשמוע את סיפורי בינגו, היא לכתוב אותם, אמרתי לקלינאית וכך עשיתי. אחת לשבועיים שלחתי סיפור לילדי הגן, שזיכו אותי בתמורה, בציוריהם. במרוצת שלושה חודשים עשו סיפורי בינגו את דרכם אל ילדי הגן, בדואר האלקטרוני ובתום שנת הלימודים, כשהילדים יצאו לחופשה, הועברו הסיפורים מהמחשב שלי אל המגרה שבאתר זה, כדי שילדים סקרנים אחרים יוכלו ליהנות מהם.

22/9/2016